7.2.2023
DA
Den Europæiske Unions Tidende
C 47/123 Onsdag den 6. juli 2022
23. opfordrer indtrængende regeringen til at tage behørigt hensyn til bekymringerne og gennemføre forfatnings­ domstolens afgørelse fra 2016 om at tildele jordstykker til Visoki Dečani-klosteret; er bekymret over, at myndighederne stadig ikke har gennemført denne domstolsafgørelse, hvilket undergraver regeringens forpligtelse til at håndhæve retsstatsprincippet og dens respekt for et uafhængigt retsvæsen samt landets internationale omdømme; understreger betydningen af at gennemføre alle forfatningsdomstolens afgørelser; opfordrer regeringen til at anvende en ikke-selektiv tilgang til retsstatsprincippet; 24. roser det arbejde, der udføres af den europæiske retsstatsmission i Kosovo (EULEX), som har bistået de kosovoske myndigheder med at etablere bæredygtige og uafhængige retsstatsinstitutioner; glæder sig over forlængelsen af EULEX-mandatet samt over den nylige indsættelse af en midlertidig enhed for at styrke kapaciteten i den EULEX-formerede politienhed; opfordrer Kosovo til at fortsætte sit samarbejde med EULEX og med de specialiserede afdelinger og den specialiserede anklagemyndighed som en vigtig demonstration af landets engagement i retsstatsprincippet; 25. glæder sig over samarbejdsordningen mellem Kosovos politi og Europol i juli 2020, som vil danne grundlag for et styrket samarbejde om bekæmpelse af organiseret kriminalitet, terrorisme og ekstremisme, og opfordrer Kosovos myndigheder til at udnytte dette potentiale fuldt ud; understreger i denne forbindelse, at Interpol er et vigtigt instrument i bekæmpelsen af organiseret kriminalitet; beklager, at Kosovo endnu ikke er medlem af Interpol på trods af dets mange forsøg på at tilslutte sig, og opfordrer til, at Kosovo inddrages i Interpol, og opfordrer EU's medlemsstater til proaktivt at støtte Kosovos ønske om at tilslutte sig denne organisation; 26. opfordrer indtrængende Kommissionen til at gennemføre anbefalingerne i Den Europæiske Revisionsrets særberetning nr.
01/2022 for at sikre en effektiv virkning af EU's finansielle bistand til støtte for retsstatsprincippet på Vestbalkan, navnlig ved at udarbejde retningslinjer for anvendelsen af IPA III-bestemmelserne om graduering og strengere parlamentarisk kontrol med midlerne; opfordrer Kommissionen til at knytte finansiering tættere til fremskridt med hensyn til retsstatsprincippet, øge støtten til civilsamfundsorganisationer og uafhængige mediekilder og forbedre projektrappor­ tering og -overvågning, hvilket Parlamentet til stadighed har slået til lyd for; opfordrer i den henseende til at sikre en bedre koordinering af forskellige retsstatsprogrammer, der støttes af internationale bidragydere; 27. opfordrer EU og landene i Vestbalkan til at fastlægge en ramme for et frugtbart samarbejde mellem Den Europæiske Anklagemyndighed (EPPO) og landene i Vestbalkan med henblik på at sikre, at EPPO effektivt kan udøve sine kompetencer på området for EU-midler, navnlig IPA III-midler;
Respekt for de grundlæggende frihedsrettigheder og menneskerettighederne 28. bemærker, at Kosovos retlige og institutionelle rammer overordnet sikrer beskyttelsen af menneskerettigheder, mindretalsrettigheder og grundlæggende rettigheder, men at gennemførelsen heraf er afgørende; opfordrer Kosovo til at integrere børn med handicap i uddannelsesinstitutioner bedre; understreger, at der er behov for en større indsats for at give børn med handicap adgang til kvalitetsuddannelse; 29. beklager, at Kosovos nationalforsamling ikke har vedtaget udkastet til civillov ved førstebehandling og opfordrer til, at civilloven bliver vedtaget, når den igen forelægges plenarforsamlingen, hvilket ville medføre hårdt tiltrængte fremskridt for Kosovos borgere, navnlig med hensyn til at forbedre forholdene for de mest sårbare dele af Kosovos samfund, især kvinder, børn og LGBTI+-personer, og have en positiv indvirkning på Kosovos økonomiske udvikling; udtrykker sin støtte til medtagelsen af partnerskaber mellem personer af samme køn i lovgivningen i overensstemmelse med Kosovos forfatning; 30. er bekymret over, at selv om lovgivningen og politikkerne for LGBTI+-personer er skredet frem, er der mangler i gennemførelsen; fordømmer alle diskriminerende og nedværdigende udtalelser mod LGBTI+-samfundet, herunder fra visse højtstående politikere; opfordrer i den forbindelse Kosovos ledelse til i højere grad offentligt at fremme grundlæggende menneskerettigheder for alle borgere, herunder LGBTI+-personer; 31. beklager, at initiativerne til at inddrage det serbiske samfund i Kosovos politiske, sociale og økonomiske strukturer kun er meget begrænsede; opfordrer Kosovos regering og repræsentanterne for kosovoserberne til at opfylde deres løfte om at engagere sig i den interne dialog og reelt samarbejde med uafhængige civilsamfundsorganisationer i serbiske samfund, navnlig i den nordlige del, med henblik på en vellykket integration af dem; opfordrer EU til yderligere at fremme og støtte programmer på tværs af samfundsgrupper; glæder sig over de kosovoske myndigheders bestræbelser på at bekæmpe racisme og håndtere hændelser mellem de etniske grupper;